Diari Oficial de la Generalitat Valenciana


Sumari del DOGV 5041, del 04-07-2005 (2005/7512)

Instrucció de 15 de juny de 2005, de la Direcció General d'Administració Autonòmica, sobre l'anotació al Registre de Personal dels títols, diplomes i idiomes corresponents al personal al servici del Consell de la Generalitat Valenciana.
--------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5041

Data del DOGV
:   04-07-2005

Secció del DOGV
:   II. AUTORITATS I PERSONAL - E) ALTRES ASSUMPTES

Número del document
:   2005/7512


Data del document
:   15-06-2005

Organisme emissor
:   Conselleria de Justícia i Administracions Públiques

Tipus de document
:   Instrucció

Anàlisi jurídica

 Descriptors 

:   * administració del personal
    * funcionari
    * carrera professional
    * títol d'estudis
    * concurs administratiu

Instrucció de 15 de juny de 2005, de la Direcció General d'Administració Autonòmica, sobre l'anotació al Registre de Personal dels títols, diplomes i idiomes corresponents al personal al servici del Consell de la Generalitat Valenciana. [2005/X7512]
  
L'Ordre de 5 de juny de 1986, de la Conselleria d'Administració Pública (DOGV núm. 392, del 16 de juny) i l'Ordre de 23 d'octubre de 1998, del conseller d'Economia, Hisenda i Administració Pública (DOGV núm. 3376, de 19 de novembre), regulen els elements de la vida administrativa del personal al servici del Consell de la Generalitat Valenciana que han d'anotar-se al Registre de Personal.
  
A més dels elements que corresponen a les dades identificatives del personal i dels actes administratius en sentit estricte (ocupació de llocs de treball, permisos i llicències, grau personal, antiguitat, etc.), les normes esmentades preveuen l'anotació de determinats mèrits dels treballadors. Per una banda es parla de l'anotació de títols, diplomes i idiomes i, per altra, de premis, sancions, condecoracions i mencions.
  
L'amplitud del concepte comprés en el primer grup de mèrits ?títols, diplomes i idiomes- obliga a realitzar precisions sobre el seu abast. Cal, en aplicació dels principis d'eficiència i economia, limitar l'anotació de documents que no guarden directa relació amb les funcions públiques i que, en comptes de proporcionar seguretat i claredat sobre els mèrits del treballador, impedeixen la seua correcta identificació. Tot això, sense perjudici que la documentació de la qual no vinga l'anotació puga ser aportada, per la persona interessada, en determinats processos de selecció de personal o de provisió de llocs de treballs en què poguera ser valorada.
  
En conseqüència, esta Direcció General considera convenient dictar les instruccions següents:
  
Primera
  
D'acord amb el punt e) de l'annex de l'Ordre de 23 d'octubre de 1998, del conseller d'Economia, Hisenda i Administració Pública (DOGV núm. 3376, de 19 de novembre) els únics mèrits que s'han d'anotar en el full de servicis del personal al servici del Consell de la Generalitat Valenciana, contingut en el fitxer automatitzat HUMAN1, són els corresponents als títols, diplomes i idiomes, així com els relatius a premis, sancions, condecoracions i mencions.
  
Segona
  
1. Com a títols i diplomes s'anotaran únicament aquells que tinguen valor acadèmic i, per tant, que corresponguen a ensenyaments aprovats pel Ministeri d'Educació i Ciència o revalidats pel mateix Ministeri.
  
2. En conseqüència no s'anotaran, en general, els títols i diplomes que no s'ajusten a l'establit en el paràgraf anterior, com per exemple i sense que la llista siga limitativa:
  
a) Els títols i diplomes emesos per organismes públics que no tinguen valor acadèmic.
  
b) Els títols i diplomes atorgats per centres privats i que no corresponen a ensenyaments aprovats pel Ministeri d'Educació i Ciència.
  
c) Els cursos d'estudis, encara que siguen conduents a l'obtenció d'un títol o diploma amb valor acadèmic.
  
d) Les assignatures o crèdits universitaris encara que siguen conduents a l'obtenció d'un títol o diploma amb valor acadèmic.
  
e) Els cursos de doctorat.
  
f) Els certificats d'haver superat els estudis corresponents a una titulació, els certificats de les qualificacions obtingudes i els resguards d'haver abonat les taxes per a l'expedició dels títols.
  
g) Els màsters, tret que siguen impartits per escoles o instituts per a la formació del personal al servei de l'administració pertanyents a les diferents administracions públiques.
  
Tercera
  
1. En l'apartat d'idiomes s'anotaran els títols o certificats de les llengües establides com a oficials per l'Estatut d'Autonomia de la Comunitat Valenciana. En concret per al valencià, s'anotaran, exclusivament, els certificats de la Junta Qualificadora de Coneixements de Valencià i els que siguen homologats per les disposicions vigents. No s'anotaran els certificats provisionals previs a l'expedició oficial del títol o certificat.
  
2. També s'anotaran en l'apartat d'idiomes els títols o els certificats d'haver superat cadascun dels cursos dels idiomes estrangers expedits per escoles oficials d'idiomes pertanyents a les administracions públiques amb competència en matèria d'educació. Solament s'anotaran els corresponents a idiomes estrangers oficials de la Unió Europea.
  
3. No s'anotaran:
  
a) Les paperetes de notes ni els certificats provisionals.
  
b) Els documents acreditatius dels estudis d'idiomes cursats en la resta d'institucions públiques ni els efectuats en institucions privades.
  
4. Les llicenciatures en filologia o la titulació de mestre: especialitat llengües estrangeres s'anotaran en l'apartat de títols però no es reproduiran novament en l'apartat d'idiomes.
  
Quarta
  
1. Fent ús de la facultat que confereix a aquesta direcció general l'article 6 de l'Ordre de 5 de juny de 1986, de la Conselleria d'Administració Pública (DOGV núm. 392, de 16 de juny), s'anotaran al Registre de Personal:
  
a) Els cursos de formació i perfeccionament de duració igual o superior a 15 hores que hagen sigut convocats o homologats per qualsevol centre o organisme oficial de formació d'empleats públics.
  
b) Els certificats dels cursos de formació impartits per sindicats o altres organitzacions que hagen sigut finançats amb càrrec als Plans de Formació Contínua del personal al servici de les administracions públiques.
  
c) Els certificats dels cursos de formació de prevenció de riscos laborals expedits per una entitat pública o privada que dispose d'autorització de l'autoritat laboral competent.
  
2. Tanmateix, no s'anotaran, a més dels que no s'ajusten al previst en els paràgrafs anteriors, sense que la llista siga limitativa:
  
a) Els cursos, encara que estiguen efectuats per les administracions públiques, que no provinguen del organismes previstos en el número anterior.
  
b) Els cursos fets en institucions privades.
  
c) Els cursos de doctorat o les assignatures o crèdits dels diferents estudis acadèmics.
  
d) L'assistència a jornades, conferències, col·loquis, simposis o anàlegs.
  
Cinquena
  
Fent ús de la facultat que confereix a aquesta Direcció General l'article 6 de l'Ordre de 5 de juny de 1986, de la Conselleria d'Administració Pública (DOGV núm. 392, del 16 de juny), s'anotarà al Registre de Personal la impartició de cursos realitzats en escoles o instituts per a la formació del personal al servici de l'administració pertanyents a les diferents administracions públiques o els que es declaren homologats. Els cursos impartits se anotaran una sola vegada i no seran anotades les edicions successives d'un mateix curs.
  
No s'anotaran els cursos, encara que siguen impartits per a les administracions públiques, que no provinguen del organismes previstos en el paràgraf anterior.
  
Sisena
  
En general, a més de les exclusions fetes en els punts anteriors, tampoc no s'anotaran al Registre de Personal:
  
a) Les publicacions, articles, ponències, comunicacions, fullets, presentacions, introduccions i anàlegs.
  
b) La impartició de estudis en qualitat de professor associat o qualsevol altra compatibilitat pública o privada per a l'exercici de la docència.
  
c) Les actuacions que formen part de l'exercici de les funcions del treballador públic o l'autoritat pública.
  
d) Les revalidacions, equivalències o homologacions de títols, cursos o estudis d'idiomes ja anotats al Registre de Personal.
  
e) La resta de documents que no s'haja previst la seua anotació en les lleis, en els reglaments vigents o en la present instrucció.
  
Setena
  
Les sol·licituds d'anotació de mèrits hauran de presentar-se en els registres d'entrada previstos en el número 4 de l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, acompanyats per les còpies dels documents dels quals es pretén l'assentament.
  
La confrontació de les còpies dels documents es farà en la forma i els llocs previstos en el número 5 de l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. No s'admetran ni s'anotaran documents que no siguen confrontats d'acord amb allò establit en el precepte legal anterior.
  
Vuitena
  
La documentació presentada per les persones interessades s'anotarà al Registre de Personal i després s'arxivarà en l'expedient personal que es troba en les dependències de la Direcció General d'Administració Autonòmica. La documentació presentada de la qual no en pertoque l'assentament al Registre de Personal, també serà arxivada a l'expedient personal però el seu contingut no s'anotarà ni serà inclòs en els certificats del full de servicis.
  
DISPOSICIÓ ADDICIONAL
  
Seran vàlides totes les anotacions efectuades al Registre de Personal amb anterioritat a la publicació d'aquesta instrucció encara que no s'ajusten al que ara es disposa.